पाउँदुर

पाउँदुर   नेपालको गण्डकी प्रदेश अन्तर्गत कास्की जिल्लाको अन्नपूर्ण गाउँपालिका अन्तर्गत वडा न॔ ३ मा पर्ने एउटा गाउँ हो । संघीयता लागू हुन भन्दा पहिला यो गाउँ साविकको ढिकुरपोखरी गाबिसको वडा नं ८ मा अवस्थित थियो । करिब एक सय घरधुरी रहेको यस गाउँका प्रायः घरहरू ढुङ्गा र माटाले बनेका छन् भने पछिल्लो समयमा ढलान घरहरूको संख्या पनि बढ्दो छ । यस गाउँबाट माछापुच्छ्रे ,अन्नपूर्ण, धौलागिरी हिमालहरूका दृश्यहरू बडो लोभलाग्दो तरिकाले देखिन्छ । यो गाउँ पञ्चासेको रुटको रूपमा पनि महत्त्वपूर्ण छ।

स्थान 
यो गाउँ हाल अन्नपूर्ण गाउँपालिकाको बडा न॓ ३ मा पर्दछ । पश्चिमबाट पूर्व तर्फ मोहडा फर्किएको  यो गाउँ तत्कालिन ढिकुरपोखरी गाबिसको प्राकुतिक सम्पदाले सम्पन्न गाउँ थियो । पोखराबाट करिब पच्चीस किलोमिटर उत्तर-पश्चिममा रहेको यो गाउँ, कुश्माबाट करिब साठी किलोमिटर दक्षिण पूर्वमा पर्दछ । यस गाउँको सबै भन्दा नजिक रहेको बजार नागडाँडा हो जुन यहाँ बाट दुई किलोमिटर पूर्वतिर पर्दछ ।

शिक्षा 
यस गाउँका करिव ९५% मानिस साक्षर छन् । श्री लक्ष्मी आधारभूत बिद्यालय यस गाउँमा अवस्थित विद्यालय हो, जहाँ कक्षा ३ सम्म पढाई हुन्छ । यहाँका बिधार्थीहरू उच्च शिक्षा हासिल गर्न पोखरा जान्छन् ।

जीविकोपार्जन
खेतीपाती 
खासगरी निर्बाहमुखी खेतीपाती गर्ने यहाँका किसानले धानबालीलाई नै प्रमुख बालीको रूपमा मान्ने गर्दछन्। यसका साथै मकै ,गहुँ ,कोदो, जौ, उवा आदिको खेति पनि गर्दछन्। यहाँ मान्छेहरूको प्रमुख पेसा भनेको कृषि नै हो । वर्षभरी खेतीपाती गरी एक वर्षका लागि अन्न पुर्‍याउन पाएकोमा यहाँका किसान सन्तुष्ट छन् । बैदेशिक रोजगारीको कारण कृषि कार्यमा यहाँका महिला नै बढी क्रियाशील देखिन्छन् । बदलिँदो जीवन पद्दति, बैदेशिक रोजगार, आदि कारणहरूले गर्दा बाँझो खेतहरू पनि यहाँ बढ्दै छन् ।

बैदेशिक रोजगारी
यस गाउँका प्रायः युवाहरू आर्थिक क्रियाकलापका लागि बैदेशिक रोजगारमा गएका छन् । यस गाउँका युवाहरू रोजगारको शिलशिलामा बिश्वका बिभिन्न देशमा गएका छन् ।